C 47/100
FI
Euroopan unionin virallinen lehti
7.2.2023
Keskiviikko 6. heinäkuuta 2022
81. kehottaa painokkaasti Bosnia ja Hertsegovinaa tehostamaan rajat ylittävän rikollisuuden ja erityisesti ihmis- ja asekaupan ja luvattomien rajanylitysten torjuntaa koskevia toimiaan ja suosittelee, että Bosnia ja Hertsegovina tekee nopeasti Euroopan raja- ja merivartioviraston (Frontex) kanssa asemaa koskevan sopimuksen, joka auttaisi sitä suojelemaan ja valvomaan rajojaan paremmin; vaatii sekä virastoa että Bosnia ja Hertsegovinaa varmistamaan rajaturvallisuuden perusoikeuksia täysimääräisesti kunnioittaen;
Ulkopolitiikka ja turvallisuusasiat
82. kehottaa alueen kaikkia johtajia edistämään vakautta ja liennytystä ja välttämään ei-toivottujen ja tulenarkojen huomautusten esittämistä, joilla on lisäksi haitallinen vaikutus maan vakauteen, demokratisoitumiseen ja meneillään olevaan uudistusprosessiin, sekä vahvistamaan hyviä naapuruussuhteita ja työskentelemään käynnissä olevien kahdenvälisten kysymysten ratkaisemiseksi; ilmaisee huolensa poliittisen tilanteen epävakautta Bosnia ja Hertsegovinassa ja Länsi-Balkanin alueella koskevista uhista Venäjän äskettäin Ukrainaa vastaan aloittaman hyökkäyssodan seurauksena;
83. on tyytyväinen siihen, että Bosnia ja Hertsegovina on lähentynyt enemmän EU:n yhteistä ulko- ja turvallisuus­ politiikkaa äänestyksissä, joissa tuomitaan Venäjän hyökkäys Ukrainaan; pitää kuitenkin valitettavana, että eräät poliittiset toimijat estävät Venäjälle ja Valko-Venäjälle Ukrainaan tapahtuneen hyökkäyksen johdosta asetettujen pakotteiden täytäntöönpanon; vaatii näin ollen näitä toimijoita Bosnia ja Hertsegovinassa noudattamaan maan kansainvälisiä sitoumuksia ja varmistamaan, että maan kansalliset politiikat vastaavat Venäjän Ukrainaan kohdistamaan hyökkäykseen liittyviä rajoittavia toimenpiteitä koskevia neuvoston asiaankuuluvia päätöksiä;
84. on tyytyväinen Bosnia ja Hertsegovinan ministerineuvoston päätöksiin helpottaa ukrainalaisten pakolaisten maahantuloa ja pidentää heidän oleskeluaan;
85. varoittaa, että Venäjä haluaa edelleen horjuttaa alueen vakautta ja vaikeuttaa EU-jäsenyysprosessia; tuomitsee Venäjän tuen Serbitasavallan separatistisille politiikoille ja on edelleen huolestunut Bosnia ja Hertsegovinan ja Kremlin merkittävien poliittisten toimijoiden jatkuvasta lähentymisestä ja ystävällisistä suhteista; vaatii kaikkia toimijoita ottamaan nopeasti ja epäröimättä etäisyyttä presidentti Putinin hallintoon; on huolestunut Venäjän suunnitelmasta avata Banja Lukaan ”humanitaarinen keskus”, jota voitaisiin käyttää sotilaallisen yhteistyön naamioimiseen siviilitoiminnaksi, ja kehottaa Bosnia ja Hertsegovinan viranomaisia kumoamaan kaikki keskuksen avaamista koskevat sopimukset;
86. on erittäin huolestunut siitä, että liittymisneuvotteluja Länsi-Balkanin alueella käyviä maita vastaan on hyökätty erityisen voimakkaasti Venäjältä ja Kiinasta peräisin olevien ulkomaisen sekaantumisen ja disinformaatiokampanjoiden muodossa; pitää hälyttävänä, että Unkari ja Serbia auttavat Kiinaa ja Venäjää niiden geopoliittisissa tavoitteissa; on erittäin huolestunut Venäjän hyökkäystä Ukrainaan koskevan disinformaation leviämisestä; kehottaa viranomaisia toteuttamaan EU: n kanssa koordinoituja toimia disinformaation ja muiden hybridiuhkien torjumiseksi; suosittelee käymään vuoropuhelua Länsi-Balkanin kansalaisyhteiskunnan ja yksityisen sektorin kanssa disinformaation vastaisten toimien koordinoimiseksi alueella ja alueellisten asiantuntijoiden mukaan ottamista; korostaa, että EU:n on tehostettava ennakoivaa strategista viestintäänsä; kehottaa tässä mielessä komissiota rakentamaan tarvittavan infrastruktuurin, jonka avulla voidaan torjua disinformaatiouhkia, ja EUH:ta laajentamaan StratCom-seurantaa siten, että siinä keskitytään Länsi-Balkanin maista ja niiden naapureista lähtöisin oleviin rajat ylittäviin disinformaatiouhkiin;
87. kehottaa painokkaasti EU:ta toteuttamaan konkreettisia toimia Länsi-Balkanin ja Bosnia ja Hertsegovinan liittämiseksi laajempaan strategiseen ja turvallisuusyhteyteen, myös ottaen huomioon Venäjän Ukrainaan kohdistama hyökkäys, disinformaatio ja maan ja alueen vakautta horjuttava vihamielinen sekaantuminen; painottaa, että EU:n on annettava Bosnia ja Hertsegovinalle lisää apua ja teknistä asiantuntemusta kyberturvallisuuden alalla;
88. pitää myönteisenä Eurooppa-neuvoston valmiutta myöntää Bosnia ja Hertsegovinalle ehdokasmaan asema, kuten sen 23. kesäkuuta 2022 antamissa päätelmissä todetaan, ja panee merkille Eurooppa-neuvoston komissiolle esittämän kehotuksen raportoida neuvostolle viipymättä sen lausunnossa esitettyjen 14 keskeisen prioriteetin täytäntöönpanosta ja kiinnittämään erityistä huomiota niihin, jotka muodostavat merkittävän joukon uudistuksia, jotta Eurooppa-neuvosto voi palata asiaan; korostaa, että ehdokasvaltion aseman myöntäminen voisi osaltaan lieventää kansallismielistä retoriikkaa, kaventaa etnisiä jakolinjoja, innostaa optimismiin ja tarjota parempia eurooppalaisia tulevaisuudennäkymiä Bosnia ja Hertsegovinan kansalaisille; tähdentää ilmaistun tuen ja uskottavien liittymisnäkymien merkitystä Bosnia ja Hertsegovinalle;